TILLÆGSPROTOKOL til aftalen mellem Det Europæiske Økonomiske Fællesskab og Republikken Slovenien på transportområdet

DET EUROPÆISKE ØKONOMISKE FÆLLESSKAB

og

REPUBLIKKEN SLOVENIEN,

SOM HENVISER TIL aftalen mellem Det Europæiske Økonomiske Fællesskab og Republikken Slovenien på transportområdet, undertegnet den 5. april 1993, særlig artikel 12, stk. 2,

SOM HENVISER TIL protokol nr. 9 til akten vedrørende Østrigs, Finlands og Sveriges tiltrædelse af Den Europæiske Union, særlig artikel 11 og 14,

SOM TAGER I BETRAGTNING, at det er nødvendigt at sikre ikke-forskelsbehandling mellem tunge lastbiler fra Fællesskabet og Slovenien i transit gennem Østrig fra den 1. januar 1995,

SOM TAGER I BETRAGTNING, at en passende overgangsperiode giver tilstrækkelig tid til at foretage de tilpasninger til de nye bestemmelser, som måtte være nødvendige,

ER BLEVET ENIGE OM FØLGENDE:

Artikel 1

Følgende stk. 2a vedrørende den slovenske transittrafik gennem Fællesskabet indsættes i artikel 12:

»2a. Som en undtagelse fra stk. 2 gælder følgende bestemmelser for den slovenske transittrafik gennem Østrig:

1) I en periode fra den 1. januar 1995 til den 31. december 1996 opretholdes der en ordning for slovensk transittrafik svarende til den, der følger af den bilaterale aftale mellem Østrig og Slovenien, undertegnet den 4. december 1993;

2) uanset stk. 1, træffes der senest den 31. juli 1996 egnede foranstaltninger, såfremt Det Blandede Transportudvalg Fællesskabet/Slovenien, som er nedsat ved artikel 22, erkender, at den i artikel 1 omhandlede ordning fører til forskelsbehandling mellem tunge lastbiler fra Slovenien og tunge lastbiler fra Fællesskabet i transit gennem Østrig;

3) Med virkning fra den 1. januar 1997 anvendes der en ordning med økopoints svarende til den, der er fastlagt ved artikel 11 i protokol nr. 9 til akten vedrørende Østrigs, Finlands og Sveriges tiltrædelse af Den Europæiske Union. Beregningsmetoden og de detaljerede regler og procedurer for forvaltningen af og kontrollen med økopointene vedtages i god tid ved en brevveksling mellem de kontraherende parter og skal være på linje med bestemmelserne i artikel 11 og artikel 14, stk. 2, i ovennævnte protokol nr. 9.«

Artikel 2

1. Denne protokol anvendes indtil den 31. december 2003.

2. Hvis Rådet for Den Europæiske Union træffer en afgørelse på basis af artikel 11, stk. 3 eller 4, i ovennævnte protokol nr. 9, træffer Det Blandede Transportudvalg Fællesskabet/Slovenien afgørelse om de nærmere bestemmelser for anvendelsen af den ordning, der følger af denne afgørelse, på den slovenske transittrafik gennem Østrig.

Artikel 3

1. Denne protokol er udfærdiget i to eksemplarer på hvert af følgende sprog; dansk, engelsk, finsk, fransk, græsk, italiensk, nederlandsk, portugisisk, spansk, svensk, tysk og slovensk, idet hver af disse tekster har samme gyldighed.

2. Denne protokol indgås i overensstemmelse med de kontraherende parters egne procedurer. Den træder i kraft, så snart de kontraherende parter har givet hinanden notifikation om, at de dertil nødvendige procedurer er afsluttet.

3. Denne protokol anvendes med virkning fra den 1. januar 1995.

Udfærdiget i Bruxelles, den 11. december 1997.

På Det Europæiske Fællesskabs vegne

>REFERENCE TIL EN FILM>

På Republikken Sloveniens vegne

>REFERENCE TIL EN FILM>

Erklæring vedrørende artikel 12, stk. 2a, nr. 3)

Fællesskabets delegation har inddraget Slovenien nært i arbejdet i Fællesskabet med installering af et elektronisk kontrolsystem til ordningen med økopoints i overensstemmelse med artikel 11 i protokol nr. 9 til akten vedrørende Østrigs, Finlands og Sveriges tiltrædelse af Den Europæiske Union.

Begge delegationer er enige om, at 1991 skal være basisåret for beregningen af Sloveniens økopoints, men at der også skal tages behørigt hensyn til de særlige omstændigheder, der påvirkede Sloveniens transittrafik i det år. Der vil så tidligt som muligt i 1996 blive afholdt tekniske møder mellem parterne for at indlede arbejdet om dette spørgsmål.